Diari Oficial de la Generalitat Valenciana


Sumari del DOGV 6209, del 18-02-2010 (2010/1621)

RESOLUCIÓ de 12 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Diputació Provincial de València i l'Autoritat de Certificació de la Comunitat Valenciana per a l'impuls de la firma electrònica en l'administració local de la província de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6209

Data del DOGV
:   18-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1621


Data del document
:   12-02-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * València
    * signatura electrònica
    * telecomunicació
    * comunicació de dades
    * administració local
    * cooperació administrativa

RESOLUCIÓ de 12 de febrer de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre la Diputació Provincial de València i l'Autoritat de Certificació de la Comunitat Valenciana per a l'impuls de la firma electrònica en l'administració local de la província de València.  
 [2010/1621]  
La Diputació Provincial de València i l'Autoritat de Certificació de la Comunitat Valenciana han subscrit, després de la tramitació prèvia reglamentària, el 23 de desembre de 2009, el conveni de col·laboració per a l'impuls de la firma electrònica en l'administració Local de la província de València.  
En compliment del que establix l'Acord de 23 d'octubre de 2009, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0169/2010, i que figura com a annex d'esta resolució.  
Valencia, 12 de febrer de 2010.- El director general del Secretariat del Consell: Ángel Mompó Romero.  
Conveni de col·laboració entre la Diputació Provincial de València i l'autoritat de certificació de la Comunitat Valenciana per a l'impuls de la firma electrònica en l'administració local de la província de València  
 València, 23 de desembre de 2009  
Reunits  
D'una banda Alfonso Rus Terol, en qualitat de president de la Diputació de València, de conformitat amb el que preveu l'article 34 de la Llei 7/1985, de 2 d'abril, Reguladora de les Bases de Règim Local, actuant en nom i representació d'aquesta Diputació, facultat expressament per a la firma del present Conveni per Acord Plenari de 21 de juliol de 2009, assistit pel secretari general d'aquesta Corporació, Sr. Vicente Boquera Matarredona, en exercici de les funcions de fe pública que li atribueix la disposició addicional segona, 1, de la Llei 7/2007, de 12 d'abril, de l'Estatut Bàsic de l'Empleat Públic.  
D'una altra, Paula Sánchez de León, en qualitat de consellera de Justícia i Administracions Públiques, com a presidenta de l'Ens Prestador de Serveis de Certificació Electrònica de la Comunitat Valenciana (d'ara en avant ACCV) en virtut de les competències atribuïdes per l'article 5.2.B del Decret 149/2.007, pel qual s'aprova l'Estatut de l'Ens Prestador de Serveis de Certificació Electrònica de la Comunitat Valenciana, i d'acord amb l'article 17 de la Llei 5/1983, de 30 de desembre, del Consell, en la redacció donada per la Llei 12/2007, de 20 de març, de la Generalitat, facultat per a la firma del present Conveni pel Ple del Consell, de data 23 de octubre de 2009.  
Ambdues parts, reconeixent-se mútuament capacitat jurídica suficient, subscriuen en nom de les respectives entitats, el present Conveni per a l'impuls de la utilització de la firma electrònica en l'administració Local de la província de València i, a aquest efecte   
Exposen  
I. Que l'Autoritat de Certificació de la Comunitat Valenciana (ACCV) és una entitat de dret públic de la Conselleria de Justícia i Administracions Públiques la missió principal de la qual és la prestació de serveis de certificació i disposa de la infraestructura tècnica necessària per a la realització dels serveis d'emissió i validació de certificats digitals per a realització de firma electrònica. A més, la ACCV ofereix els serveis de validació dels certificats expedits per altres prestadors de serveis de Certificació reconeguda, entre els quals es troba el DNI-e., així com els serveis integrats en la Xarxa Sara com a verificació de dades d'Identitat i Verificació de Dades de Residència.  
II. Que la Diputació de València com a entitat de servei als seus clients naturals que són els municipis del seu àmbit geogràfic, desenrotlla diverses iniciatives per a impulsar la utilització de les TIC en l'àmbit de les administracions locals de la província i aconseguir l'objectiu últim d'una administració electrònica al servei dels ciutadans.  
III. Que la Diputació Provincial de València i la Generalitat, van subscriure el 7 abril de 2003, un Conveni Específic per a la Prestació de Serveis de Certificació de Firma Electrònica, en virtut del qual el centre d'atenció al ciutadà i als ajuntaments de la Diputació de València (Diputació Directe) presta el servei de registre i distribució de certificats de firma electrònica de la ACCV.  
IV. Que la Diputació de València i la Generalitat Valenciana, junt amb les diputacions d'Alacant, Castelló i la FVMP van subscriure el 3 de juliol de 2008 un Conveni Marc de Col·laboració en matèria d'administració electrònica en l'àmbit de la Comunitat Valenciana, per tal d'establir el marc general de col·laboració per a l'impuls de l'administració electrònica a la Comunitat, en especial, entre les administracions municipals.  
V. Que ambdues entitats comparteixen un objectiu comú d'impulsar la modernització de l'administració electrònica i complir amb les previsions de la Llei 11/2007, de 22 de juny, d'Accés Electrònic dels Ciutadans als Serveis Públics, i consideren necessari impulsar la utilització de la firma electrònica com a instrument primordial per a aconseguir els esmentats objectius i donar satisfacció a les necessitats les administracions locals, i per tant, a l'interés públic. Amb aquesta finalitat, s'estableix el present Conveni de col·laboració per tal de dotar les entitats locals de la província interessades de suports i dispositius de lectura de firma electrònica, que seran facilitats per la ACCV, en l'àmbit de les competències que té atribuïdes com a ens prestador de serveis de certificació de firma electrònica avançada a la Comunitat Valenciana, i gestionats i distribuïts per la Diputació de València en l'exercici de les funcions de cooperació, assistència i servei als municipis que li corresponen.  
VI. Així mateix, ambdues entitats, en els seus àmbits de competència, consideren necessari promoure la coordinació dels projectes d'administració electrònica desenrotllats per aquestes, per tal d'aconseguir la seua màxima utilitat, i buscar així la satisfacció de les necessitats de les administracions implicades i de l'interés públic. Amb aquesta finalitat consideren del màxim interés establir una col·laboració en la implementació i posada en marxa d'una aplicació informàtica d'arxiu per al seu ús comú pels ajuntaments de la província de València; validació i custòdia de documents electrònics, així com en l'accés als serveis de la Xarxa SARA (Sistemes, Aplicacions i Xarxes per a les Administracions) desenrotllada pel Ministeri d'Administracions Públiques, en col·laboració amb les comunitats autònomes, integrada per un conjunt d'infraestructures tecnològiques que permeten connectar en xarxa a les administracions i facilitar un sistema d'intercanvi d'aplicacions entre administracions i a què la Diputació està interessada a accedir a través de la ACCV, entitat responsable en l'àmbit de la Comunitat Valenciana dels serveis disponibles sobre la dita xarxa.  
VII. Que en el marc de la col·laboració i coordinació establida en virtut del present Conveni, la ACCV està interessada a tindre accés al sistema informàtic de gestió comptable que la Diputació implanta en els ajuntaments de la província, per la qual cosa es considera convenient incloure aquest aspecte en l'àmbit del conveni a subscriure.  
VIII. Vist que hi ha informe favorable de la Intervenció de Fons de la Diputació de València, de data de 6 de juliol de 2009, en relació amb la despesa a què es referix el present Conveni.  
IX. De conformitat amb el que preveuen els apartats precedents, i havent arribat les parts a un acord respecte d'això, formalitzen el present Conveni que serà regit per les següents:  
Estipulacions  
Primera. Objecte i àmbit d'aplicació  
És objecte del present Conveni regular la col·laboració entre la Diputació de València i la ACCV per a l'impuls de la utilització de la firma electrònica en l'administració Local de la província de València, tant en l'aspecte material com de serveis i aplicacions informàtiques.  
L'abast de les accions derivades del conveni s'aplica a l'àmbit de les entitats locals de la província de València, i té els aspectes següents:  
1. Subministrament de suports de firma electrònica, especialment targetes.  
2. Subministrament de dispositius de lectura de targetes de firma electrònica, especialment lectors i teclats amb lector de firma electrònica incorporat.  
3. Implementació i posada en marxa d'una aplicació informàtica d'arxiu, validació i custòdia de documents electrònics.  
4. Accés als serveis de la Xarxa SARA  
5. Assistència en el sistema informàtic de gestió comptable  
Segona. Subministrament de suports de firma electrònica  
La Diputació de València, distribuirà a les entitats locals de la província de València que ho requerisquen, certificats de firma digital de la ACCV per a ús d'empleats i càrrecs públics.  
Tercera. Subministrament de dispositius de lectura de firma electrònica  
La Diputació de València distribuirà a les entitats locals de la província de València que ho requerisquen dispositius de lectura de targetes de firma electrònica, especialment lectors i teclats amb lector de firma electrònica incorporat.  
Quarta. Obligacions de les parts en relació amb els subministraments   
1. Diputació Provincial de València  
- La Diputació de València dissenyarà un procediment logístic per a atendre les sol·licituds de targetes, lectors i/o teclats dels ajuntaments de mode coordinat amb la ACCV.  
- La Diputació de València es compromet a gestionar i distribuir en les entitats locals una remesa inicial de 3.000 targetes de firma electrònica i de 3.000 lectors de targetes de firma electrònica.  
- La Diputació abonarà a la ACCV 36.000 euros (IVA inclòs) com a contrapartida al subministrament de targetes de firma electrònica i 48.420 euros (IVA inclòs) en el supòsit dels lectors. El pagament es farà efectiu després de la realització dels corresponents subministraments, en proporció al nombre de dispositius entregats, prèvia formalització de la corresponent acta de recepció per ambdues parts, i és el preu màxim de referència l'establit en les tarifes aprovades pel Consell de Direcció de la ACCV, en la reunió de data 14 d'abril de 2009.  
La despesa derivada del present Conveni ascendirà a un màxim de 84.420 euros i es farà efectiu a càrrec de l'aplicació pressupostària 726.61310.743.06 del Pressupost de General de 2009, per un import de 67.536 euros i amb càrrec a l'aplicació corresponent del Pressupost General de 2010 per un import de 16.884 euros.   
Tot això sense perjuí de la possibilitat d'incrementar l'aportació de la Diputació de València, si la demanda de targetes i lectors per les entitats locals així ho requerira, amb l'autorització prèvia pel president de la Diputació, en virtut de la competència que ostenta per a quantes actuacions de gestió i impulsió siguen necessàries.   
2. ACCV  
- La ACCV subministrarà a la Diputació de València les targetes xip impreses amb el disseny personalitzat a cada entitat local que haja aportat la Diputació de València, i un CDROM amb els controladors necessaris per al seu ús.   
- La ACCV subministrarà a la Diputació de València els lectors i teclats amb lector de firma electrònica incorporat sense personalitzar, i en cas necessari amb un CDROM amb els controladors per al seu ús.  
- El subministrament de les targetes, lectors i teclats es durà a terme a requeriment de la Diputació en un termini màxim de 30 dies.   
Cinquena. Garantia i responsabilitat dels elements subministrats  
Serà responsabilitat de la ACCV la reparació i/o reposició d'aquells elements, dispositius o components defectuosos subministrats en el marc del present Conveni. Quan els elements, dispositius i/o els seus components tinguen algun defecte o es produïsquen errors imputables a la ACCV en la seua producció, seran tornats a la ACCV i no seran comptabilitzats com a entregats, i el seu cost és assumit per la ACCV.   
Sisena. Implementació i posada en marxa d'una aplicació informàtica d'arxiu, validació i custòdia de documents electrònics  
La Diputació de València està desenrotllant un projecte de creació d'un Centre de Referència d'Administració Electrònica per als ajuntaments de la província de València, en el context del qual s'està duent a terme la implementació i posada en marxa d'una aplicació informàtica d'arxiu, validació i custòdia de documents electrònics.  
Obligacions de les parts:  
- La Diputació de València donarà participació tècnica a la ACCV en el desenrotllament del projecte de creació d'un Centre de Referència d'Administració Electrònica per als ajuntaments de la província de València, que té un pressupost assignat de 1.291.438 euros.  
- La Diputació de València subministrarà, en el marc del dit projecte, els mitjans per a la implementació d'una Aplicació Informàtica d'Arxiu, Validació i Custòdia de Documents Electrònics, i incorporarà a l'equip de treball el personal tècnic concret que designe la ACCV, així com les directrius i suport tecnològic de la ACCV en el seu conjunt per a alinear el resultat d'aquest projecte amb l'estratègia d'evolució de la ACCV, en matèria de firma electrònica per a aconseguir implementar una aplicació informàtica d'arxiu, validació i custòdia de documents electrònics, propietat de l'administració Pública de la Comunitat Valenciana.  
- La ACCV assigna, a l'equip del projecte, el següent personal tècnic que podrà ser incrementat o substituït per un altre en funció de les necessitats i de mutu acord amb la Diputació de València:  
- Joaquín Galeano Senabre: xxqvfcfj@ekku.ln   
- Jose Antonio Amador García: sqnhcrv@bzyn.bo  
- La Diputació de València implantarà l'esmentada aplicació en la plataforma del Centre de Referència d'Administració Electrònica per als ajuntaments de la província de València, i hi dóna accés informàtic al personal tècnic de la ACCV, per a poder realitzar la seua implementació i posada en marxa.  
- La propietat intel·lectual de l'aplicació desenrotllada correspondrà a ambdues entitats, que no obstant es comprometen a comunicar-se mútuament les cessions a tercers d'aquesta que pogueren produir-se i a referenciar a ambdues entitats en totes les comunicacions que realitzen en relació amb l'esmentada aplicació informàtica.  
Setena. Accés als serveis de la xarxa Sara  
La Generalitat Valenciana va subscriure un Conveni de Col·laboració amb el Ministeri d'Administracions Públiques per a la prestació mútua de serveis d'administració electrònica, amb data 12 de març de 2008, on s'estableix l'obligació de la Generalitat de facilitar i promoure l'accés a la Xarxa SARA de les diputacions provincials i/o ajuntaments del seu àmbit territorial, i en els annexos de la qual s'estableix la responsabilitat de la ACCV sobre els serveis de la plataforma de validació i firma electrònica disponibles bs @wrjqr. Basant-se en això, la ACCV proporcionarà a la Diputació de València accés als serveis de la Xarxa SARA que la Diputació sol·licite i que estiguen disponibles a la Comunitat Valenciana.)   
Obligacions de les parts:  
- La ACCV materialitzarà l'accés als serveis de Verificació de Dades d'Identitat, Verificació de Dades de Residència, Comunicació de Canvi de Domicili, Plataforma de Validació de Firma Electrònica:@firma, Servei de Validació de Firmes i Certificats On Line: VALIDe, Servei de Notificacions Telemàtiques Segures; sense perjuí d'altres serveis disponibles en el futur.   
- La ACCV comunicarà als gestors de la cwkrlaeqad @Czoqg en l'administració General de l'Estat les millores o evolucions relacionades qid @Jmrcg i Portafirmes, proposades per la Diputació de València, d'acord amb les necessitats de les entitats locals, de manera que es fomente la seua incorporació a l'evolució dels sistemes informàtics corresponents.  
Vuitena. Assistència en el sistema informàtic de gestió comptable  
La Diputació de València col·laborarà amb la ACCV perquè puga utilitzar el sistema informàtic de gestió comptable que la Diputació de València implanta als ajuntaments de la província.  
Obligacions de les parts:  
- La Diputació de València assistirà a la ACCV per a la utilització d'aquest sistema informàtic, tant directament com en cas necessari, en facilitar la interlocució amb l'empresa propietària del producte.  
- La ACCV respectarà les condicions d'ús del sistema establides per la Diputació de València i a empresa propietària del producte.  
- La Diputació de València queda eximida de tota responsabilitat derivada d'aquesta assistència.  
Novena. Entrada en vigor i duració  
El present Conveni entrarà en vigor el dia de la seua firma i duració fins al 31 desembre 2010, prorrogable per acord exprés de les parts, per un període màxim d'un any. fins a la completa execució dels subministraments convinguts.  
Tot això sense perjuí de la subsistència de la col·laboració en els àmbits concernents a la implementació i posada en marxa d'una Aplicació Informàtica d'Arxiu, Validació i Custòdia de Documents Electrònics, l'accés als serveis de la Xarxa SARA, i l'assistència en el sistema informàtic de gestió comptable que s'entén té caràcter indefinit, excepte manifestació en contra de les parts.  
Desena. Revisió del conveni  
Tant la Diputació Provincial de València com la ACCV podran proposar la revisió d'aquest Conveni en qualsevol moment per a introduir les modificacions que estimen pertinents, modificacions que seran adoptades pel mateix procediment que el present Conveni.  
Onze. Resolució del conveni   
El Conveni podrà ser resolt per alguna de les causes següents:  
- Incompliment de qualsevol de les seues clàusules i obligacions  
- Mutu acord de les parts  
- Expiració del termini de duració inicial o de la pròrroga acordada  
- Denúncia de qualsevol de les parts, que haurà de comunicar-se a l'altra amb una antelació mínima d'un mes  
- Per les altres causes establides en la legislació vigent.  
Dotze. Confidencialitat   
Durant la vigència del present Conveni, així com després de la seua finalització o resolució per qualsevol causa, les parts es reconeixen un mutu deure de confidencialitat i, s'obliguen a no divulgar cap informació confidencial que estiga relacionada amb el programa.   
Tretze. Dret aplicable i resolució de conflictes  
El present Conveni de col·laboració té naturalesa administrativa i es troba exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic, en virtut d'allò que s'ha establit en l'article 4.1. c)., sense perjuí de l'aplicació dels principis i criteris de l'esmentada Llei per a resoldre els dubtes i llacunes que pogueren presentar-se, i serà regit per les seues pròpies clàusules i, supletòriament, per les normes generals del dret administratiu.  
En especial, el Conveni queda subjecte a l'article 9 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, a la Llei 7/1985, de 2 d'abril, Reguladora de les Bases del Règim Local, fonamentalment al seu article 57, així com al Reial Decret Legislatiu 781/1986, de 18 d'abril, pel qual s'aprova el Text Refós de les disposicions legals vigents en matèria de Règim Local (articles 61 a 71), així com, amb caràcter supletori, als articles 6 i 8 de la Llei 30/1992, citada, i a la resta de la normativa que resulte aplicable.  
Les parts es comprometen a resoldre de mutu acord les incidències que puguen sorgir en el seu compliment.  
Les qüestions litigioses que sorgisquen entre les parts durant el desplegament i execució del present Conveni se sotmetran a la jurisdicció contenciosa administrativa.  
I en prova de conformitat, les parts firmen el present Conveni per triplicat exemplar i a un només efecte en la data i lloc indicats en l'encapçalament.  
Per l'autoritat de certificació de la Comunitat Valenciana  
Paula Sánchez de León   
Per la Diputació Provincial de València   
Alfonso Rus Terol  
Davant meu  
El secretari general de la Diputació Provincial de València